b'\n_START_ARTICLE_\nThomas Forstner\n_START_PARAGRAPH_\nThomas Forstner (f\xc3\xb8dt d. 3. december 1969) er en \xc3\xb8strigsk sanger, bedst kendt som repr\xc3\xa6sentant for \xc3\x98strig ved Eurovision Song Contest i b\xc3\xa5de 1989, hvor han fik en 5. plads, og i 1991, hvor han fik en sidsteplads med 0 point.\n_START_SECTION_\nBiografi\n_START_PARAGRAPH_\nThomas Forstner var kirkekor sanger, og vandt adskillige talentkonkurrencer for b\xc3\xb8rn og unge i \xc3\x98strig, siden han blot var 3 \xc3\xa5r.\n_START_SECTION_\nEurovision Song Contest 1989\n_START_PARAGRAPH_\nI 1989 satsede \xc3\xb8strigske ORF stort p\xc3\xa5 Eurovision Song Contest, da de \xc3\xa5ret f\xc3\xb8r havde f\xc3\xa5et en sidsteplads og endnu mere ydmygende, 0 point. Thomas Forstner var et ungt h\xc3\xa5b, som var k\xc3\xa6mpestor i \xc3\x98strig, trods sine blot 19 \xc3\xa5r. Dieter Bohlen, fra Modern Talking, skrev sangen "Nur ein Lied" (dansk; "Blot en sang") og Thomas Forstner fremf\xc3\xb8rte den til stor gl\xc3\xa6de for \xc3\xb8strigerne. Sangen str\xc3\xb8g til tops og blev #1 p\xc3\xa5 hitlisten, og Thomas Forstner drog til Lauseanne i Schweiz for at forsvare de \xc3\xb8strigske farver. Det gik str\xc3\xa5lende, og Thomas sikrede sit hjemland den bedste placering siden 1972 for \xc3\x98strig; en 5. plads. \xc3\x98strig var blevet vant til elendige placeringer, s\xc3\xa5 5. pladsen blev n\xc3\xa6sten hyldet som en sejr, og Thomas Forstner var en folkehelt. Hans anden single, ogs\xc3\xa5 skrevet af Dieter Bohlen, str\xc3\xb8g ogs\xc3\xa5 til tops, og det var ikke bare i \xc3\x98strig, men ogs\xc3\xa5 i Schweiz og Tyskland han fandt succes p\xc3\xa5 hitlisterne.\n_START_SECTION_\nEurovision Song Contest 1991\n_START_PARAGRAPH_\nThomas Forstners karriere k\xc3\xb8rte langsomt af sporet. Efter at udgive to yderligere singler, der slet ingen succes fandt p\xc3\xa5 hitlisterne, droppede Dieter Bohlen sit samarbejde med den unge stjerne. Thomas skiftede pladeselskab et par gange, men magien s\xc3\xa5 ud til at v\xc3\xa6re v\xc3\xa6k. Dog s\xc3\xa5 ORF snittet til at sende Thomas Forstner til Eurovision Song Contest endnu engang. Thomas Forstner takkede ja, og fik skrevet sangen "Venedig im Regen" til sig. Dette var ikke bare en oplagt mulighed for \xc3\x98strig at f\xc3\xa5 endnu en placering og m\xc3\xa5ske en sejr, siden Thomas Forstner gav dem et s\xc3\xa5 godt resultat to \xc3\xa5r tidligere, men ogs\xc3\xa5 for Thomas Forstner at f\xc3\xa5 sat gang i karrieren igen. Men den Thomas Forstner der stod p\xc3\xa5 scenen i Rom ved Eurovision Song Contest 1991 havde hverken udstr\xc3\xa5lingen eller sikkerheden som han havde med sig to \xc3\xa5r tidligere. Han optr\xc3\xa5dte i en af de mest kiksede munderinger i Eurovision-historien, og havde en frisure, som han senere er blevet gjort noget til grin for. Derudover var "Venedig im Regen" en tam schlagerballade, som ikke kunne genskabe den storladne stemning fra "Nur ein Lied". Det blev 0 point til Thomas Forstner, og siden har han holdt sig langt v\xc3\xa6k fra mediernes s\xc3\xb8gelys. I dag arbejder han som Software-programm\xc3\xb8r.\n_START_SECTION_\nPrivat\n_START_PARAGRAPH_\nI 1991 blev Thomas gift med Vanessa Thun-Hohenstein, en \xc3\xb8strigsk tv-v\xc3\xa6rtinde, men \xc3\xa6gteskabet gik i stykker i 1999. De har datteren Rebecca sammen.'